Herrie ontstaan oor kerk se jagkompetisieDie kompetisie behels dat sogenaamde pesdiere geskiet word om sodoende vir die wenprys in aanmerking te kom (Foto: APK Schweizer-Reneke, Facebook) ŉ Storm het losgebars om die Afrikaanse Protestantse Kerk (APK) in Schweizer-Reneke, Noordwes, se jagkompetisie om geld vir die kerk in te samel. Die kompetisie behels dat sogenaamde pesdiere geskiet word om sodoende vir die wenprys in aanmerking te kom. Vanjaar se wenners kry die geleentheid om twee leeus te jag. Natuurbewaringsgroepe soos die South African Wildlife Rehabilitation Center het hul misnoeë uitgespreek oor wat hulle beskryf as die “sinnelose doodmaak van diere om geld vir die kerk in te samel”. Dit het ook negatiewe kommentaar onder sosialemediagebruikers ontlok, wat skynbaar warm onder die kraag is oor die geldinsamelingsinisiatief. Dit is die tweede agtereenvolgende jaar wat die kerk die jagkompetisie, genaamd “Kerk McNab”, aanbied. ŉ Span van twee jagters moet inskrywingsgeld van R2 000 betaal om vir die wenprys in aanmerking te kom. Luidens ŉ advertensie op die kerk se Facebookblad, moet deelnemers pesdiere, waaronder jakkalse, vlakvarke, rooikatte, ystervarke, tarentale en fisante, jag om te kan wen. Die South African Wildlife Rehabilitation Center beskryf hierdie kompetisie as ŉ skynheilige aksie van die kerk. “Hier wy ons ons lewens daaraan om al hierdie wesens te red wat inkom, wat gewoonlik wees gelaat word, en om te sien dat die jag van hierdie diere deur ’n kerk geadverteer word, is nogal ontstellend,” skryf die groep op hul Facebookblad. (Foto: Schweizer-Reneke, Facebook) “As ’n mens R2 000 het om op hierdie soort vernietiging te mors, kan dit sekerlik bloot geskenk word sonder die verskriklike slagting van hierdie ongelooflike diere.” Buks Strauss het namens die kerk aan Maroela Media gesê dat hy nie kommentaar oor die aangeleentheid gaan lewer nie. “Al wat ek kan sê, is dat die jag wettiglik geskied en dat al die permitte in plek is,” het Strauss gesê. Strauss sê die Dierebeskermingsvereniging (DBV) het hom ook oor die kompetisie gekontak en hy het alles reeds met hulle opgeklaar. Hy het nie verder hierop uitgebrei nie. Kommentare wat op die kerk se Facebookblad gelewer is, is ook oorwegend negatief teenoor die kompetisie. “Dit is alles wat verkeerd is met ‘kerke’ – wat enigiets sal doen om geld te maak – selfs die doodmaak van die diere wat God geskep het. Ek is redelik seker as Jesus na ’n hedendaagse kerk sou kom, die veroordeling van hierdie moorde gelykstaande sou wees aan die omkeer van die geldwisselaar se tafels in Sy leeftyd,” skryf Cheryl Phillips. “Julle behoort julle te skaam. Ek het gedink Christenskap is veronderstel om vriendelikheid en deernis te leer. Tog vermoor julle onskuldige wesens,” sê Anastasia Moore. Die kompetisie vind eerskomende naweek by Schweizer-Reneke se gholfklub plaas.